Document ID: 32013R0294

REGULAMENTUL (UE) NR. 294/2013 AL COMISIEI
din 14 martie 2013
de modificare și rectificare a Regulamentului (UE) nr. 142/2011 de punere în aplicare a Regulamentului (CE) nr. 1069/2009 al Parlamentului European și al Consiliului de stabilire a unor norme sanitare privind subprodusele de origine animală și produsele derivate care nu sunt destinate consumului uman și de punere în aplicare a Directivei 97/78/CE a Consiliului în ceea ce privește anumite probe și produse care sunt scutite de la controalele sanitar-veterinare la frontieră în conformitate cu directiva menționată
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (1), în special articolul 5 alineatul (2), articolul 15 alineatul (1) primul paragraf literele (b) și (c), articolul 15 alineatul (1) al doilea paragraf, articolul 18 alineatul (3), articolul 19 alineatul (4) primul paragraf literele (a), (b) și (c) și articolul 19 alineatul (4) al doilea paragraf, articolul 21 alineatul (6) litera (c), articolul 32 alineatul (3) litera (a), articolul 40 primul subparagraf litera (d), articolul 41 alineatul (3) primul și al treilea paragraf, articolul 42 alineatul (2) și articolul 45 alineatul (4),
întrucât:
(1)
Regulamentul (CE) nr. 1069/2009 stabilește normele privind sănătatea publică și sănătatea animalelor aplicabile subproduselor de origine animală și produselor derivate cu scopul de a preveni și a reduce la minimum riscurile pe care produsele respective le pot prezenta pentru sănătatea publică și sănătatea animalelor. De asemenea, acesta prevede stabilirea unui punct final al lanțului de procesare a anumitor produse derivate, dincolo de care acestea nu mai fac obiectul cerințelor regulamentului respectiv.
(2)
Regulamentul (UE) nr. 142/2011 al Comisiei din 25 februarie 2011 de punere în aplicare a Regulamentului (CE) nr. 1069/2009 al Parlamentului European și al Consiliului de stabilire a unor norme sanitare privind subprodusele de origine animală și produsele derivate care nu sunt destinate consumului uman și de punere în aplicare a Directivei 97/78/CE a Consiliului în ceea ce privește anumite probe și produse care sunt scutite de la controalele sanitar-veterinare la frontieră în conformitate cu directiva menționată (2) stabilește norme de punere în aplicare a Regulamentului (CE) nr. 1069/2009, inclusiv norme privind stabilirea de puncte finale pentru anumite produse derivate.
(3)
În avizul său din 7 februarie 2011 privind capacitatea proceselor oleochimice de a reduce la minimum eventualele riscuri legate de EST la subproduse de origine animală din categoria 1 (3), Autoritatea Europeană pentru Siguranța Alimentară (EFSA) a concluzionat că riscurile privind răspândirea encefalopatiei spongiforme transmisibile (EST) se reduc în mod semnificativ după ce materialul de categoria 1 este procesat prin divizare hidrolitică a grăsimilor și hidrogenare. Cu toate acestea, există unele incertitudini cu privire la reducerea infecțiozității cu EST în produse oleochimice derivate din materiale de categoria 1. Din acest motiv, nu se poate presupune în siguranță că aceste produse sunt indemne de infecțiozitate și, prin urmare, nu ar putea genera un risc dacă au intrat în lanțul alimentar și furajer. Prin urmare, articolul 3 din Regulamentul (UE) nr. 142/2011 și anexele XIV și XV la acesta ar trebui modificate în consecință.
(4)
Articolul 18 alineatul (1) din Regulamentul (CE) nr. 1069/2009 prevede derogări pentru utilizarea materialelor din categoria 2 și categoria 3 ca hrană pentru anumite animale care nu intră în lanțul alimentar, inclusiv animalele de circ. Deoarece anumite animale de circ aparțin speciilor care sunt de obicei folosite pentru producția alimentară, este necesar să se supună hrănirea animalelor de circ cu aceste materiale respectării condițiilor prevăzute la articolul 13 din Regulamentul (UE) nr. 142/2011.
(5)
Articolul 19 alineatul (1) litera (f) din Regulamentul (CE) nr. 1069/2009 prevede o derogare pentru eliminarea albinelor și a subproduselor apicole, prin incinerare sau îngropare la fața locului, în condiții prin care se previne transmiterea de riscuri pentru sănătatea publică și animală. Articolul 15 litera (c) din Regulamentul (UE) nr. 142/2011 se referă la norme speciale privind colectarea și eliminarea albinelor și a subproduselor apicole. Teza introductivă din articolul respectiv ar trebui, prin urmare, să fie corectată în consecință, cu o trimitere la norme speciale privind colectarea și eliminarea albinelor și ale subproduselor apicole.
(6)
Articolul 36 alineatul (3) din Regulamentul (UE) nr. 142/2011 prevede o perioadă de tranziție până la 31 decembrie 2012 pentru eliminarea unor cantități mici de materiale de categoria 3 menționate la articolul 10 litera (f) din Regulamentul (CE) nr. 1069/2009. Respectiva perioadă de tranziție ar trebui să fie prelungită pentru încă doi ani, pe parcursul cărora ar trebui colectate date suplimentare privind recoltarea, transportul și eliminarea materialelor de categoria 3 în cauză.
(7)
Proteinele animale procesate derivate din subproduse de origine animală, altele decât materialele de categoria 3 menționate la articolul 10 literele (n), (o) și (p) din Regulamentul (CE) nr. 1069/2009, pot fi utilizate ca ingredient pentru producția de hrană procesată pentru animale de companie. Proteinele animale procesate nu ar trebui să fie declarate ca hrană pentru animale de companie, cu excepția cazului în care sunt amestecate în proporții adecvate cu alte substanțe alimentare care sunt în mod normal consumate de către speciile relevante de animale de companie. Cu toate acestea, producătorul de proteine animale procesate poate expedia produsul deținătorilor de canise sau haite recunoscute și ca hrană pentru câinii și pisicile din adăposturi pentru producția de hrană mixtă pentru câini și pisici. În acest caz, produsul trebuie să fie declarat și etichetat ca proteină animală procesată. În cazul exportului de proteine animale procesate, în plus față de legislația privind subprodusele animale, se aplică, de asemenea, dispozițiile din Regulamentul (CE) nr. 999/2001 al Parlamentului European și al Consiliului (4). În conformitate cu partea III punctul E.2 din anexa IV la regulamentul menționat anterior, exportul de proteine animale procesate trebuie să se efectueze, sub rezerva unui acord scris între statele membre de origine a proteinelor animale procesate și țara terță de destinație. O astfel de obligație nu există în cazul exportului de hrană pentru animale de companie. Date fiind riscurile observate de utilizare necorespunzătoare a normelor privind exportul de proteine animale procesate, este necesară o definiție mai precisă a hranei pentru animale de companie.
(8)
Transformarea subproduselor de origine animală și a produselor derivate în biogaz este autorizată în conformitate cu Regulamentul (CE) nr. 1069/2009. Producția de biogaz duce la generarea de fracțiuni solide sau fracțiuni lichide. Este necesar să se clarifice faptul că cerințele privind eliminarea reziduurilor respective se aplică ambelor fracțiuni.
(9)
În avizul său din 30 noiembrie 2010 privind riscurile abiotice pentru sănătatea publică și pentru sănătatea animală legate de glicerină ca un coprodus al producției de biomotorină din subproduse de origine animală din categoria 1 (SOA) și uleiuri vegetale (5), EFSA a confirmat că glicerina care a fost procesată cu metoda 1 prevăzută în capitolul III din anexa IV la Regulamentul (UE) nr. 142/2011 pentru producția de biomotorină este un material sigur în ceea ce privește riscul de EST. Glicerina în calitate de coprodus al producției de biomotorină poate fi transformată în biogaz și reziduuri de digestie după producția de biogaz și aplicată pe soluri fără risc pentru sănătatea publică și animală pe teritoriul național din statul membru de fabricație, în funcție de decizia autorității competente.
(10)
Subprodusele de origine animală menționate la articolul 13 litera (f) din Regulamentul (CE) nr. 1069/2009 pot fi aplicate pe soluri fără procesare, în cazul în care autoritatea competentă nu consideră că prezintă un risc de răspândire a vreunei boli transmisibile grave. Aceleași produse pot fi transformate în compost sau biogaz fără procesare prealabilă.
(11)
Formularea standard pentru descrierea subproduselor de origine animală și a produselor derivate în cadrul schimburilor comerciale dintre statele membre, stabilite în anexa VIII la Regulamentul (UE) nr. 142/2011, trebuie să fie afișată în mod vizibil și lizibil pe ambalaj, recipient sau vehicul în timpul transportului și depozitării. Lista de formulări standard ar trebui să fie extinsă pentru a lua în considerare comerțul cu gunoi de grajd prelucrat.
(12)
Articolul 48 din Regulamentul (CE) nr. 1069/2009 prevede ca operatorii să informeze autoritatea competentă din statul membru de destinație cu privire la intenția lor de a expedia de loturi materiale de categoria 1 sau 2. Statele membre pot încheia acorduri bilaterale de furnizare de servicii ale instalațiilor lor în scopul incinerării animalelor de companie din alte state membre cu care au o graniță comună. În astfel de cazuri, cerința stabilită la articolul 48 alineatele (1)-(3) din Regulamentul (CE) nr. 1069/2009 prezintă, de asemenea, sarcini administrative suplimentare inutile.
(13)
Capitolul II din anexa X la Regulamentul (UE) nr. 142/2011 stabilește cerințe specifice pentru produsele derivate care sunt destinate producției de materiale pentru furaje. Formularea derogării pentru introducerea pe piață a laptelui prelucrat în conformitate cu standardele naționale ar trebui modificată astfel încât să facă referire, de asemenea, la produse pe bază de lapte și produse derivate din lapte și, prin urmare, să se alinieze partea II din secțiunea 4 din capitolul respectiv la dispozițiile articolului 10 din Regulamentul (CE) nr. 1069/2009, în special la litera (f) cu autorizarea prelucrării anumitor alimente vechi în materiale destinate hrănirii animalelor de fermă altele decât animalele pentru blană.
(14)
În cazul în care alimentele vechi care conțin ingrediente de origine animală sunt utilizate ca material sursă pentru producția de hrană pentru animalele de fermă, se aplică cerințe specifice pentru a preveni riscul de transmitere a bolilor la animale. Cu toate acestea, în cazul în care alimentele vechi nu conțin carne, pește sau produse din acestea, utilizarea lor pentru producția de furaje destinate animalelor de fermă ar trebui să fie permisă, cu condiția ca acestea să nu prezinte niciun risc de transmitere a bolilor transmisibile la om sau la animale.
(15)
Articolul 32 din Regulamentul (CE) nr. 1069/2009 stabilește condițiile pentru introducerea pe piață și utilizarea îngrășămintelor organice și a amelioratorilor de sol. Aceste produse pot fi fabricate din materiale de categoriile 2 și 3 în conformitate cu cerințele stabilite în anexa XI la Regulamentul (UE) nr. 142/2011. În cazul proteinelor animale prelucrate din categoria 3 de materiale, cerințele de producție specifice prevăzute în capitolul II din anexa X la Regulamentul (UE) nr. 142/2011 trebuie să fie respectate, inclusiv pentru proteine animale prelucrate, în cazul în care sunt destinate exclusiv hranei pentru animalele de companie. Din motive de claritate, este necesar să se modifice anexa XI la Regulamentul (UE) nr. 142/2011 și să se introducă trimiteri la orice standarde de prelucrare pentru proteine animale prelucrate.
(16)
Pentru promovarea științei și a cercetării în domeniul biodiversității, ar trebui acordată o derogare pentru depozite, organizații științifice și muzee în ceea ce privește colectarea, transportul și utilizarea de animale sau părți de animale conservate în diverse medii, integrate complet în microlamele sau ca eșantioane genetice prelucrate complet. Cerințele privind trofeele de vânătoare și alte preparate prevăzute în capitolul VI din anexa XIII la Regulamentul (UE) nr. 142/2011 ar trebui să fie modificate în consecință.
(17)
Tabelul 2 din capitolul II secțiunea 1 din anexa XIV la Regulamentul (UE) nr. 142/2011 stabilește cerințele pentru importurile de subproduse de origine animală în Uniune. Formularea anumitor părți din tabelul 2 ar trebui să fie îmbunătățită pentru a oferi informații mai clare. În cazul anumitor produse, care pot consta în subproduse de origine animală provenind de la diferite animale, lista țărilor terțe autorizate pentru importul de subproduse de origine animală din speciile respective din tabelul 2 ar trebui să fie modificată în consecință. Aceste modificări ar trebui să se reflecte în certificatele corespunzătoare stabilite în anexa XV la regulamentul respectiv.
(18)
Hrana pentru animale de companie poate fi produsă din orice materiale de categoria 3, altele decât materialele prevăzute la articolul 10 literele (n), (o) și (p) din Regulamentul (CE) nr. 1069/2009. Aceleași norme care se aplică pentru introducerea pe piață a hranei pentru animale de companie în UE se aplică, de asemenea, și pentru importul din țări terțe. Certificatele din capitolul 3(B) din anexa XV la Regulamentul (UE) nr. 142/2011 ar trebui să fie extinse, cu o trimitere la articolul 10 litera (c) din Regulamentul (CE) nr. 1069/2009.
(19)
Anumite cerințe privind importul de sânge și de produse din sânge ar trebui să fie clarificate, în special în ceea ce privește originea sângelui. Sângele trebuie să provină din surse sigure, care pot fi un abator aprobat în conformitate cu legislația UE, un abator aprobat în conformitate cu legislația națională a țării terțe sau provenind de la animalele vii crescute în acest scop. Sângele din astfel de surse sigure poate fi, de asemenea, amestecat. Este necesar să se modifice în consecință textul certificatelor relevante. Anexa XIV și certificatele de sănătate prevăzute în capitolele 4(A), 4(C) și 4(D) din anexa XV la Regulamentul (UE) nr. 142/2011 ar trebui modificate în consecință.
(20)
Anexa XVI la Regulamentul (UE) nr. 142/2011 stabilește norme pentru controalele oficiale privind hrănirea păsărilor necrofage cu materiale de categoria 1. În conformitate cu articolul 18 din Regulamentul (CE) nr. 1069/2009, autoritatea competentă poate autoriza utilizarea materialului din categoria 1 ca hrană pentru speciile amenințate cu dispariția sau protejate reprezentate de păsările necrofage și alte specii care trăiesc în habitatul lor natural. Normele existente pentru controalele oficiale privind hrănirea păsărilor necrofage ar trebui, prin urmare, să fie extinse la toate animalele pentru care hrănirea cu materialul din categoria 1 poate fi autorizată în conformitate cu anexa VI din Regulamentul (UE) nr. 142/2011.
(21)
Prin urmare, Regulamentul (UE) nr. 142/2011 ar trebui modificat în consecință.
(22)
Pentru a se evita perturbarea activităților de comerț, ar trebui prevăzută o perioadă de tranziție în cursul căreia importurile de produse pentru care se aplică dispozițiile Regulamentului (UE) nr. 142/2011, astfel cum a fost modificat prin prezentul regulament, ar trebui să fie acceptate de către statele membre în conformitate cu normele în vigoare înainte de data intrării în vigoare/data aplicării prezentului regulament.
(23)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Regulamentul (UE) nr. 142/2011 se modifică după cum urmează:
1.
La articolul 3, punctul (i) se înlocuiește cu următorul text:
„(i)
benzina și combustibilii care îndeplinesc cerințele specifice aplicabile produselor obținute prin procesul catalitic în mai multe etape pentru producerea de combustibili regenerabili stabilite în anexa IV capitolul IV secțiunea 3 punctul 2 litera (c);
(j)
produsele oleochimice derivate din grăsimi topite și care îndeplinesc cerințele prevăzute în capitolul XI din anexa XIII.”
2.
Articolul 13 se modifică după cum urmează:
(a)
la alineatul (1), litera (e) se înlocuiește cu următorul text:
„(e)
larvele și viermii pentru momeală de pescuit;
(f)
animalele de circ.”;
(b)
la alineatul (2), litera (e) se înlocuiește cu următorul text:
„(e)
larvele și viermii pentru momeală de pescuit;
(f)
animalele de circ.”
3.
La articolul 15, prima teză se înlocuiește cu următorul text:
„Dacă autoritatea competentă autorizează eliminarea subproduselor de origine animală prin derogarea prevăzută la articolul 19 alineatul (1) literele (a), (b), (c), (e) și (f) din Regulamentul (CE) nr. 1069/2009, eliminarea îndeplinește următoarele norme speciale prevăzute în anexa VI capitolul III:”.
4.
La articolul 36 alineatul (3), data „31 decembrie 2012” se înlocuiește cu data „31 decembrie 2014”.
5.
Anexele I, IV, V, VI, VIII, X, XI și anexele XIII-XVI se modifică în conformitate cu textul anexei la prezentul regulament.
Articolul 2
Pentru o perioadă de tranziție până la 26 decembrie 2013, transporturile de subproduse de origine animală și de produse derivate însoțite de un certificat de sănătate, care a fost completat și semnat în conformitate cu modelul stabilit în capitolele 3(B), 3(D), 4(A), 4(C), 4(D), 6(A), 8, 10(B), 11, 14(A) și 15 din anexa XV la Regulamentul (UE) nr. 142/2011, în versiunea sa înainte de data intrării în vigoare a prezentului regulament, continuă să fie acceptate pentru importul în Uniune, cu condiția ca aceste certificate să fi fost completate și semnate înainte de 26 octombrie 2013.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 15 martie 2013.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 martie 2013.

Labels: 1
17
14
3
6